Il-Kummissjoni Ewropea approvat pakkett ta' investiment ta' iktar minn €280 miljun mill-baġit tal-UE għal aktar minn 120 proġett ġdid tal-programm LIFE. Dan il-finanzjament tal-UE se jiskatta investimenti totali ta' kważi EUR 590 miljun biex jgħin biex jintlaħqu l-għanijiet ambizzjużi ta' dawn il-proġetti għall-ambjent, in-natura u l-azzjoni klimatika. Dan l-ammont jirrappreżenta żieda ta' 37 % meta mqabbel mas-sena l-oħra. Il-proġetti se jgħinu biex jintlaħqu l-objettivi tal-Patt Ekoloġiku Ewropew billi jappoġġaw l-Istrateġija tal-UE għall-Bijodiversità u l-Pjan ta' Azzjoni għall-Ekonomija Ċirkolari, billi jikkontribwixxu għall-irkupru ekoloġiku mill-pandemija tal-Coronavirus, u billi jgħinu biex l-Ewropa ssir kontinent newtrali għall-klima sal-2050, fost l-oħrajn. Ħafna mill-proġetti l-ġodda huma proġetti bejn il-pajjiżi li jinvolvu diversi Stati Membri.https://ec.europa.eu/info/live-work-travel-eu/health/coronavirus-response/recovery-plan-europe_mt Frans Timmermans, il-Viċi President Eżekuttiv għall-Patt Ekoloġiku Ewropew qal: “Il-Patt Ekoloġiku Ewropew huwa pjan direzzjonali għal Ewropa ekoloġika, inklużiva u reżiljenti. Il-proġetti LIFE jeżemplifikaw dawn il-valuri għaliex ilaqqgħu flimkien l-Istati Membri bil-għan li nipproteġu l-ambjent tagħna, nirrestawraw in-natura, u nappoġġaw il-bijodiversità. Qed nistenna bil-ħerqa r-riżultati ta' dawn il-proġetti l-ġodda.” Virginijus Sinkevičius, il-Kummissarju għall-Ambjent, l-Oċeani u s-Sajd, żied jgħid: “Il-proġetti LIFE jistgħu verament jagħmlu differenza tanġibbli fil-prattika. Dawn iwasslu soluzzjonijiet għal uħud mill-iktar sfidi serji ta' żmienna bħat-tibdil fil-klima, it-telf tan-natura u l-użu insostenibbli tar-riżorsi. Jekk dawn jiġu replikati fl-UE kollha bl-istess ħeffa u fuq l-istess skala, jistgħu jgħinu lill-UE tikseb l-għanijiet ambizzjużi tagħha tal-Patt Ekoloġiku tal-UE u jikkontribwixxu għall-bini ta' Ewropa iktar ekoloġika u reżiljenti għalina lkoll, iżda wkoll għall-ġenerazzjonijiet li ġejjin.” Madwar €220 miljun jiġu allokati għal firxa sħiħa ta' proġetti dwar l-effiċjenża ambjentali u tar-riżorsi, in-natura u l-bijodiversità, u l-governanza ambjentali u l-informazzjoni u iktar minn €60 miljun ta' appoġġ għall-proġetti dwar il-mitigazzjoni tat-tibdil fil-klima, l-adattament u l-governanza u l-informazzjoni. Dan jinkludi investimenti kbar immirati lejn il-protezzjoni u t-titjib tal-bijodiversità tal-Ewropa. Proġetti bħar-restawr tat-torbieri — ekosistemi uniċi li fihom ħafna speċijiet adattati ħafna, rari u mhedda — se jikkontribwixxu għall-implimentazzjoni tal-Istrateġija tal-UE għall-Bijodiversità. It-torbieri huma wkoll bir ta' karbonju importanti, u jistgħu jagħtu spinta lill-Ewropa fil-mixja tagħha lejn in-newtralità klimatika sal-2050. Il-proġetti LIFE jappoġġaw ukoll it-tnaqqis tal-konsum tal-enerġija f'bini ġdid, f'konformità mal-Istrateġija tal-UE dwar il-Mewġa ta' Rinnovazzjoni li tnediet dan l-aħħar. Il-fondi se jmorru għall-iżvilupp ta' soluzzjoni universali u affordabbli b'livell baxx ta' karbonju li tista' tnaqqas il-konsum tal-enerġija fil-bini ġdid kollu sa 40 %. Il-fondi se jmorru wkoll għal proġetti li jipprevjenu l-ħela tal-ikel u jwasslu għal ġestjoni mtejba tal-iskart f'konformità mal-Pjan ta' Azzjoni l-ġdid tal-UE għall-Ekonomija Ċirkolari. Qed jiġu allokati wkoll riżorsi finanzjarji għal bosta proġetti li se jgħinu lill-industriji li jużaw ħafna enerġija biex inaqqsu l-emissjonijiet tal-gassijiet b'effett ta' serra f'konformità mal-Pjan ambizzjuż tal-Kummissjoni dwar il-Mira Klimatika u l-objettiv tagħna tan-newtralità klimatika. Iċ-ċifri fil-qosor Id-deskrizzjonijiet tal-proġetti u aktar tagħrif jinsabu fl-Anness ta' din l-istqarrija għall-istampa. Kuntest Il-proġetti ntgħażlu minn fost aktar minn 1250 applikazzjoni sottomessi taħt is-sejħa għall-proposti tal-LIFE 2019, ippubblikata f'April 2019. Il-programm LIFE huwa l-istrument ta' finanzjament tal-UE għall-ambjent u l-azzjoni klimatika. Ilu għaddej mill-1992 u kkofinanzja iktar minn 5 500 proġett fl-UE kollha u f'pajjiżi terzi. Fi kwalunkwe ħin, jinsabu għaddejjin madwar 1 100 proġett. Il-baġit mill-2014 sal-2020 huwa €3.4 biljun fil-prezz tal-lum. Għall-baġit li jmiss tal-UE fuq terminu twil, dak għall-2021-2027, il-Kummissjoni qed tipproponi żieda fil-finanzjament tal-LIFE bi kważi 60 %. Għal iktar informazzjoni Anness: Sommarji qosra tal-proġetti li ngħataw mis-sejħa għall-proposti tal-LIFE 2019 Il-programm LIFE